KOMISIJOS ATASKAITA EUROPOS PARLAMENTUI IR TARYBAI

Buvusiems laikiniesiems darbuotojams ar sutartininkams ir Parlamento narių padėjėjams, kurie pasibaigus tarnybai Europos Sąjungos institucijose tapo bedarbiais, taikytos nedarbo draudimo sistemos finansinės padėties 2013–2018 m. ataskaita

SANTRAUKA

Pagal Kitų Europos Sąjungos tarnautojų įdarbinimo sąlygas (KTĮS), Bendrijos bedarbio pašalpa skiriama buvusiems sutartininkams, akredituotiems Parlamento narių padėjėjams arba laikiniesiems darbuotojams, kurie yra bedarbiai prieš savo valią (tai netaikoma, pavyzdžiui, savo noru iš darbo išėjusiems darbuotojams) – tiems, kurie pasibaigus tarnybai Europos Sąjungos institucijose tapo bedarbiais. Ši pašalpa papildo buvusio darbuotojo gaunamą nacionalinę bedarbio pašalpą (jei jis ją gauna).

Šios pašalpos mokamos iš Specialiojo nedarbo fondo. Įmokas į šį fondą moka darbuotojai, kuriems taikomos KTĮS (potencialūs pašalpos gavėjai), ir minėtų darbuotojų darbdavys.

Šios pašalpos skyrimo sąlygos, gavėjų kategorijos ir įmokų dydžiai po paskutinių Tarnybos nuostatų reformų, visų pirma susijusių su fondo biudžetu, smarkiai pakito.

Atlikus Europos Sąjungos pareigūnų tarnybos nuostatų ir KTĮS reformą, kuri įsigaliojo 2004 m. gegužės 1 d., į KTĮS buvo įtraukti naujos kategorijos tarnautojai, įdarbinami pagal sutartį (t. y. sutartininkai), ir įsigaliojo naujos taisyklės dėl įmokų į Nedarbo fondą.

Pagal 2009 m. vasario 23 d. Tarybos reglamentą (EB) Nr. 160/2009, iš dalies keičiantį kitų Europos Bendrijų tarnautojų įdarbinimo sąlygas, dabar Nedarbo fondas taikomas ir akredituotiems Parlamento narių padėjėjams.

Atlikus Europos Sąjungos pareigūnų tarnybos nuostatų ir KTĮS reformą, kuri įsigaliojo 2014 m. sausio 1 d., buvo iš dalies pakeista ilgiausia pagal KTĮS 3b straipsnį įdarbintų sutartininkų (toliau – 3b straipsnio sutartininkai) darbo sutarčių trukmė – dabar ji siekia 6, o ne 3 metus.

KTĮS 28a straipsnio 11 dalyje ir 96 straipsnio 11 dalyje nurodoma, kad Komisija kas dvejus metus pateikia nedarbo draudimo sistemos ir Specialiojo Nedarbo fondo finansinės padėties ataskaitą. Be to, nepriklausomai nuo šios ataskaitos, Komisija gali pagal Tarnybos nuostatų 111 ir 112 straipsnius deleguotaisiais aktais pakoreguoti KTĮS 28a straipsnio 7 dalyje ir 96 straipsnio 7 dalyje numatytų įmokų dydžius, jei to reikia sistemos pusiausvyrai užtikrinti.

Siekiant geriau įvertinti Fondo raidą, ataskaitoje aptariamas ataskaitinis laikotarpis nuo 2013 m. gruodžio mėn. iki 2018 m. gruodžio mėn.

Nors 2013 m. Nedarbo fondo deficitas siekė 1 mln. EUR, o sukauptas Nedarbo fondo rezervas nukrito nuo 16,1 mln. EUR 2009 m. pradžioje iki 2 mln. EUR 2015 m. pabaigoje, Nedarbo fondo rezervas buvo papildytas ir 2018 m. pabaigoje vėl siekė beveik 28 mln. EUR.

Ataskaitiniu laikotarpiu pastebimas:

·mėnesinių bedarbio pašalpų skaičiaus sumažėjimas 2015 m. ir ypač 2016 m. Tačiau 2018 m. pasibaigė daugiau nei anksčiau sutartininkų sutarčių – tai įvyko daugiausia dėl 2014 m. reformos (3b straipsnio sutarčių galiojimo pratęsimas nuo 3 iki 6 metų).

·Vidutinė mėnesinė pašalpa didele dalimi priklauso nuo tiriamosios akredituotų Parlamento narių padėjėjų visumos.

·Nuo 2015 m. vidutinė pašalpų mokėjimo trukmė yra palyginti stabili.